C 214/82
HU
Az Európai Unió Hivatalos Lapja
2023.6.16.
2023. január 18., szerda
C. mivel az EU belső és külső politikái közötti összhang elengedhetetlen része a hiteles és hatékony uniós emberi jogi politikának;
D. mivel az Unió szilárdan hisz a multilateralizmusban, a szabályokon és a nemzetközi jog és a demokratikus folyamatok tiszteletben tartásán alapuló globális rendben és az ENSZ-tagállamok számára és kölcsönös kapcsolataikra nézve irányadó – többek között az ENSZ Alapokmányában meghatározott – egyetemes értékekben, elvekben és normákban, és teljes mértékben támogatja azokat;
E. mivel a nemek közötti egyenlőség az EU egyik alapértéke; mivel az egyenlő bánásmódhoz és a megkülönböztetésmen­ tességhez való jog a Szerződésekben és a Chartában is rögzített alapvető jog, amelyet teljes mértékben tiszteletben kell tartani; mivel a Charta 3. cikke értelmében a személyi sérthetetlenséghez való jog kiemelkedő fontosságú; mivel ezért horizontális elvként valamennyi uniós tevékenységbe és szakpolitikába be kell építeni a nemek közötti egyenlőség általános érvényesítését és az interszekcionális megközelítést;
F. mivel a tekintélyelvűség, az illiberalizmus, populizmus és az emberi jogok megsértésének világszerte tapasztalható erősödése veszélyezteti a szabályokon alapuló globális rendet, valamint az Unió alapját képező értékeket és elveket; mivel a 2021. évi Demokrácia Index szerint jelenleg a világ népességének kevesebb mint fele (45,7 %) él „valamilyen típusú” demokráciában, és több mint 37 %-a él autoriter rezsimben;
G. mivel a terrorizmus továbbra is az egyik legsúlyosabb fenyegetés a nemzetközi békére és biztonságra nézve, és egyértelműen sérti az emberi jogokat és az alapvető szabadságokat;
H. mivel a Covid19-világjárvány alatt az emberi jogok védelme a betegség terjedésének megfékezése ürügyén bevezetett eszközök és politikák eredményeképpen világszerte gyengült, amely eszközök és politikák sok esetben összefüggtek azzal, hogy számos államban csorbultak az állami demokratikus elvek;
I. mivel a többek között az éghajlatváltozással és az erdőirtással járó környezeti vészhelyzetek az emberi jogok megsértéséhez vezetnek, és nemcsak a közvetlen környezetükben élő embereket, hanem az egész emberiséget érintik; mivel az elmúlt években megnőtt az azok ellen irányuló gyilkosságok, támadások és egyéb erőszakos cselekmények száma, akik az emberi jogok, a környezet, valamint a népek földhöz és természeti erőforrásokhoz való hozzáférésének védelmében tevékenykednek; mivel az éghajlatváltozás és a környezetromlás két sürgető és egymással összefüggő kihívás, amelyek a fenntartható fejlődést és az emberi jogok érvényesülését egyaránt veszélyeztetik szerte a világban;
J. mivel az energiaválság az Európa előtt álló termelési válsággal párosulva a szegénység és a kiszolgáltatottság növekedéséhez vezethet Európában, ami kedvezőtlen hatással járhat az emberi jogokra nézve;
K. mivel a gondolat-, a lelkiismereti és a vallásszabadsághoz való jog megsértése – beleértve a hithez vagy a hitnélküliséghez, a teista, agnosztikus vagy ateista nézetek vallásához, a vallás megváltoztatásához vagy elhagyásához és a saját hit nyilvános kifejezéséhez való jogot is – világszerte elnyomást, konfliktusokat és háborúkat eredményez;
Általános tendenciák és a demokrácia és az emberi jogok előtt álló globális kihívások
1. megerősíti az emberi jogok egyetemességét és oszthatatlanságát, valamint minden emberi lény eredendő méltóságát; e tekintetben hangsúlyozza, hogy szilárdan elkötelezett amellett, hogy foglalkozzon az emberi jogokat érintő Unión belüli kihívásokkal, és ismételten hangsúlyozza, hogy az EU és tagállamai kötelesek arra törekedni, hogy az Unió alapértékeivel összhangban globális vezető szerepet töltsenek be az emberi jogok, az alapvető szabadságok és a demokrácia előmozdítása és védelme terén;
2. ragaszkodik ahhoz, hogy az emberi jogok, az alapvető szabadságok és valamennyi ember méltóságának védelme az Unió külpolitikájának sarokkövét képezze; ennek érdekében határozottan arra bátorítja az Uniót, hogy továbbra is ambiciózusan törekedjen arra, hogy az emberi jogok védelme összehangolt módon az összes uniós politika központi elemévé váljon, és teremtsen nagyobb összhangot az EU belső és külső politikái között ezen a területen;